СРПСКА АКАДЕМИЈА НАУКА И УМЕТНОСТИ

Циклус предавања

КОНТРОВЕРЗЕ У МЕДИЦИНИ

**ЕУТАНАЗИЈА –**

**ПРАВНИ, ТЕОЛОШКИ И ПСИХИЈАТРИЈСКИ АСПЕКТИ**

Поздравна реч: Академик Владимир С. Костић, председник САНУ

 Предавачи:

* Академик Душица Лечић Тошевски: Еутаназија – психијатријски аспекти
* Проф. др Виолета Беширевић: Легализација еутаназије код нас и у свету – еволуција, револуција или статус quo?
* Проф. др Богдан Лубардић: Црква и питање еутаназије – теолошке рефлексије

Понедељак, 16. март 2020. године у 12 сати

Свечана сала САНУ, Кнез Михаилова 35/II, Београд

САЖЕЦИ

**ЕУТАНАЗИЈА – ПСИХИЈАТРИЈСКИ АСПЕКТИ**

Душица Лечић Тошевски

Српска академија наука и уметности

Еутаназија, медицинска пракса намерног завршетка живота да би се избегли бол и патња део су савремене цивилизације и последица напретка технологије, као и покрета за људска права и аутономију сваког поједница. Захтев за активно и намерно убрзавање смрти је контроверзан савремен феномен који је у складу са ставовима да је неопходно променити социјалне норме и вредносне системе новог човека у новом друштву. Еутаназија је легализована у неколико развијених земаља Запада, на почетку само за пацијенте у терминалним стадијумима болести које су праћене неподношљивом патњом, касније и за особе са психијатријским поремећајима, уз образложење да су ти поремећаји хронични а патња коју они узрокују дуготрајнија него код соматских болести. Дебата о еутаназији у 21. веку представља важну расправу о моралним вредностима. Та дебата укључује лекаре, етичаре, правнике, политичаре и јавност а праћена је религијским, етичким, правним и практичним питањима. У социјалном чину каква је еутаназија највећа одговорност препушта се лекарима који треба да примене процедуру еутаназије, што је у супротности са основним принципима медицинске струке и представља антитезу лечењу.

ЛЕГАЛИЗАЦИЈА ЕУТАНАЗИЈЕ КОД НАС И У СВЕТУ: ЕВОЛУЦИЈА, РЕВОЛУЦИЈА ИЛИ *STATUS QUO* ?

Проф. др Виолета Беширевић

Правни факултет, Универзитет Унион, Београд

 Треба ли легализовати еутаназију, постоји ли право на смрт, ко контролише машине – лекар или пацијент - и у каквим условима умиремо, питања су која су поларизовала већину савремених друштава од када је развој медицинске технологије показао да са продужетком живота не престају патње и болови, односно од када је, с подизањем свести о потреби заштите људских права, борба за легализацију еутаназије попримила форму борбе за признавањем и заштитом права на смрт.

 Окупирана последњих тридесетак година пред-политичким питањима - где су нам границе и ко нам је члан политичке заједнице – јавност у Србији постала је свесна ове глобалне дилема тек када је група ентузијаста која је радила на нацрту Грађанског законика, на који Србија чека скоро 70 година, предложила, уз извесну задршку, револуцију у српском праву: под условом да су испуњени прописани хумани, социјални и медицински услови, наводи се у предлогу, физичко лице може стећи право на еутаназију које подразумева право на сагласни и добровољни превремени прекид живота. Оваква широка формулација не само да захтева доношење додатног закона које би детаљно регулисало услове под којима би појединац могао да оствари право на еутаназију, него не решава ни основно спорно питање међу поборницима и противницима еутаназије: који медицински третмани представљају еутаназију а који не?

Смештајући дискусију у контекст упоредног права, ауторка предавања говориће о постојећим дилемама у дефинисању еутаназије, правним разлозима у прилог и против легализације, као и методама и условима под којима би легализација еутаназије могла бити остварена.

ЦРКВА И ПИТАЊЕ ЕУТАНАЗИЈЕ: ТЕОЛОШКЕ РЕФЛЕКСИЈЕ

Проф. др Богдан Лубардић

Православни богословски факултет, Универзитет у Београду

Излагач презентује разлоге из којих са становишта Православне цркве, и других хришћанских заједница, еутаназија није прихватљива: самим тим ни легализација еутаназије као евентуалне друштвене праксе. Након аналитичког одређења основних појмова и дистинкција, као и извођења главног проблема око горућег питања права на потпомогнуто самолишавање живота (еутаназијски потпомогнуто самоубиство), износи главне претпоставке учења Цркве на основу којих се критикују, и одбацују, аргументи у прилог оправдања легализације еутаназије. Након демаркације црвених линија по питању еутаназије (вољне, невољне и противољне) образлаже у којим случајевима, и зашто, припадници Цркве могу применити икономијско снисхођење на основу информисане саосећајности: нарочито у вези са такозваном вољном пасивном еутаназијом. У наставку подузима критику главних препоставки покрета еутаназије, што укључује проблематизацију изабраних философских, друштвено-културалних, политичко-економских и правно-моралних уверења и мотивација поборника еутаназије. Држећи у резерви претходно образложено учење Цркве о конституивно релационом (незатвореном и несамодовљном) карактеру субјекта или личности, као и став да је добар овоземљски живот битан али да тек на основу интеграције трансценденције добија пунину смисла, излагач указује на разлоге из којих Црква, при суочењу са еутаназистима, инсистира на две по превасходству главне поруке: с једне стране, на откривеној истини вере да је живот дар од Бога и уједно нужан залог потврде вечног живота са Христом у Богу (те да је живот личности начелно неповредив и свет); с друге стране, на томе да се страдање освести из перспективе драговољног примања крста као саставног дêла духовног узрастања и као неопходан залог победе над грехом као праизворним узроком смрти, по обрасцу Христовог крсног превладавања смрти чији је резултат управо васкрсење. Из тога не следи апологија патње, бола нити наизгледног апсурда страдања. Напротив: како показују ангажмани обученог духовенства и верних Цркве у пастирском и палијативном домену, са значајним конвергенцијама са радом одговорних носилаца медицинско-лекарске и психијатријско-психотерапеутске струке, и са деловањем других релевантних носилаца научних и струковних знања посвећених лечењу, олакшању, више или мање узнапредовалих болести са очекиваним смртним исходима.